কনকনে ঠান্ডা পর্ব আপাতত শেষ! আগামী চার-পাঁচদিনের মধ্যে আর তেমন ঠান্ডা পড়ার সম্ভাবনা নেই। এমনটাই জানাচ্ছে আলিপুর আবহাওয়া দফতর।
প্রসঙ্গত, গত কয়েকদিন ধরেই সকালের পরে আর তেমন ঠান্ডা লাগছে না। দিনের তাপমাত্রা ক্রমশ ঊর্ধ্বমুখী। রাতে ঠান্ডা থাকলেও তা তেমন জোরাল নয়। ফলে চলতি মরসুমে শীত চলে গেল কিনা, তা নিয়ে জল্পনা শুরু হয়েছে আবহবিদ মহলে। আবহাওয়া দফতরও স্পষ্ট জানাচ্ছে, কনকনে ঠান্ডা আপাতত পড়ছে না। দফতরের অধিকর্তা গণেশকুমার দাস বলেন, ‘‘কনকনে ঠান্ডা পড়ার সম্ভাবনা আপাতত নেই। রাতে ও সকালের দিকে ঠান্ডা থাকবে। তবে দিনে তেমন একটা ঠান্ডা বোধ হবে না।’’ তার কারণ, উত্তুরে হাওয়ার প্রভাব বর্তমানে অনেকটাই কমে গিয়েছে বলে জানাচ্ছে দফতর। ফলে তার প্রভাব পড়েছে এ রাজ্যেও। যদিও শীত এখনই পুরোপুরি চলে যাচ্ছে না বলে জানাচ্ছে আলিপুর।
দফতর সূত্রের খবর, শনিবারের সর্বোচ্চ তাপমাত্রা ছিল ২৬.৩ ডিগ্রি সেলসিয়াস, স্বাভাবিকের থেকে যা এক ডিগ্রি বেশি। সর্বনিম্ন তাপমাত্রা ছিল ১২ ডিগ্রি সেলসিয়াস, স্বাভাবিকের থেকে যা দু’ডিগ্রি কম। গত কয়েকদিন ধরেই সর্বোচ্চ তাপমাত্রা ২৫-২৬ ডিগ্রি সেলসিয়াসের মধ্যে ঘোরাফেরা করেছে। যা স্বাভাবিক বা স্বাভাবিকের থেকে সামান্য বেশি। সর্বনিম্ন তাপমাত্রা স্বাভাবিকের থেকে কম থাকলেও আগামী ৪৮ ঘণ্টার মধ্যে তা সামান্য বাড়তে পারে বলে জানাচ্ছে আলিপুর। আবহাওয়া দফতরের অধিকর্তার কথায়, ‘‘সর্বনিম্ন তাপমাত্রা সামান্য বাড়তে পারে। ১২-১৩ ডিগ্রি সেলসিয়াসের মধ্যে ঘোরাফেরা করবে সর্বনিম্ন তাপমাত্রা।’’